Syv nordjyske kommuner får nu en økonomisk håndsrækning, der giver dem bedre mulighed for at levere en ordentlig velfærd. På grund af udligningsreformen er den såkaldte særtilskudspulje for 2021 forhøjet, og det betyder blandt andet, at en kommune som Vesthimmerland modtager 20 mio. kr. til velfærd. Og de penge falder på et tørt sted, siger Per Bach Laursen (V), borgmester i Vesthimmerlands Kommune. - Vi har brug for de penge. Faktisk mangler der stadig syv mio. kroner for at budgettet går op. Men nu har vi rigtig gode forudsætninger, og det har nok aldrig været lettere at få puslespillet til at gå op, siger han. I alt er der uddelt 355,3 mio. kr. til 18 forskellige kommuner landet over. Af de syv kommuner, som har fået penge i Nordjylland, er Vesthimmerland den kommune, som har modtaget flest. Kommunen havde egentlig søgt om at få 25 mio. kr., men selvom beløbet er 5 mio. kr. mindre, er Per Bach Lauersen ikke skuffet. - De her penge er helt afgørende for, at det vi har arbejdet med kan indfris, så selvfølgelig er jeg glad for de penge, som vi har fået. Det er også mere, end vi fik sidste år. Der fik vi kun 13 mio. kr. Pengene skal blandt andet bruges på de borgernære områder som f.eks. folkeskolen og ældreplejen.

Referat:
Pengene i den såkaldte særtilskudspulje for 2021 er fordelt. Blandt andet modtager Vesthimmerlands Kommune 20 mio. kr.